Grondwetwysiging grootliks geskoei op wanvoorstellings - Solidariteit WêreldSolidariteit Wêreld
Tuis › Mediaverklarings › Grondwetwysiging grootliks geskoei op wanvoorstellings
Solidariteit het in sy kommentaar aan die parlementêre ad hoc-komitee die beoogde wysiging van artikel 25 van die Grondwet ten sterkste veroordeel.
Buiten die rampspoedige effek wat onteiening sonder vergoeding wêreldwyd gehad het, meen Solidariteit dat die beweegrede vir hierdie beleid grootliks berus op wanvoorstellings oor grondbesit in Suid-Afrika.
In die kommentaar word vier kern-wanvoorstellings onder die soeklig geplaas:
Eerstens, die wanvoorstelling dat wit Suid-Afrikaners 72% van die grond in Suid-Afrika besit. Die ware stand van sake is egter dat die ANC slegs landelike grond in individuele besit in ag geneem het om by hierdie syfer uit te kom. Dit beteken dat slegs 30,41% van die totale grond-oppervlakte in berekening gebring is. Daar is 6,2 miljoen grondeienaars in Suid-Afrika, waarvan die meeste grondeienaars inderwaarheid swart Suid-Afrikaners is.
Tweedens, dat Suid-Afrikaners grotendeels in landelike gebiede woon. Uit die 6,2 miljoen grondeienaars in Suid-Afrika woon slegs 180 000 eienaars in landelike gebiede. Dit verteenwoordig 'n skrale 3% van grondeienaars wat op landelike grond woon, derhalwe beteken dit dat Suid-Afrikaners primêr in residensiële areas woon.
Derdens, dat alle grond in Suid-Afrika gelyk in waarde gemeet word. Dit is vanselfsprekend dat die waarde van grond 'n onlosmaaklike deel van enige berekening vorm.
Laastens, dat daar 'n diep begeerte onder swart Suid-Afrikaners bestaan om in besit van grond te wees.
Hierdie vertrekpunte word sterk gedryf en selfs aangehaal in die aanhef tot die voorgestelde wysiging, terwyl die ANC se syfers self toon dat 95% van grondeise op finansiële vergoeding uitloop eerder as dat die grond self bekom word.
"Hierdie verdraaiing van feite oor grondeienaarskap laat die onrusbarende gedagte ontstaan dat die ANC bereid is om onhaalbare verwagtinge onder sy ondersteuners aan te hits, net om sy eie politieke oogmerke deur te voer," sê Werner Human, adjunkbestuurshoof van Regsake by Solidariteit.
"Die ANC skep onhaalbare politieke verwagtinge wat tot gevolg sal hê dat werksverliese 'n natuurlike uitvloeisel sal wees en dat ekonomiese groei ernstig gedemp sal word. Uiteindelik sal geslagte vorentoe die swaarste las hiervoor dra," het Human bygevoeg.
Die lewens van alle Suid-Afrikaners, veral die Suid-Afrikaners wat in diep ekonomiese nood verkeer, kan alleenlik verbeter word indien die talle krisisse in die Suid-Afrikaanse onderwysstelsel spoedeisend aangepak word, en indien gunstige omstandighede geskep word wat tot ekonomiese groei sal lei.
Solidariteit is ten sterkte gekant teen die beleid van onteiening sonder vergoeding en die wysiging van die Grondwet om hierdie rampspoedige beleid in werking te stel.